La Liga 1965/1966.
La Liga 1965/66. je bila 35. sezona nogometnog nacionalnog prvenstva Španije. Sezona je počela 4. septembra 1965. a završila 3. aprila 1966. U sezoni je učestvovalo 16 ekipa. Nakon završenog prvenstva Atlético Madrid je peti put u svojoj historiji osvojio prvenstvo sa jednim poenom više od drugoplasiranog Real Madrida. Pretposljednja i posljednja ekipa, Mallorca i Real Betis su na kraju sezone ispali iz lige. Također, 13. i 14. ekipa na tabeli su igrali doigravanje za opstanak. CD Málaga i Sabadell kao trinaestoplasirana odnosno četrnaestoplasirana ekipa igrali su doigravanje sa trećom i četvrtom ekipom druge lige. U tom doigravanju Sabadell je uspio zadržati status prvoligaša dok je CD Málaga ispala iz lige. U cjelokupnoj sezoni je ukupno odigrano 240 utakmica te postignuto 609 golova što je iznosilo 2.54 datih golova po utakmici. Najefikasnija ekipa lige je bio Atlético Madrid. Luciano Sánchez García, nogometaš Elchea je bio najbolji strijelac lige sa 19 postignutih golova.